પેટ્રોલ અને ડીઝલની આગથી રાજ્યના સંસદસભ્યો અને ધારાસભ્યો પરેશાન છે. મતવિસ્તારમાં તેમને લોકોના પ્રશ્નોના જવાબ આપવા કઠીન પડી રહ્યાં છે. લોકસભાના સભ્યોની હાલત તો વધારે કફોડી બની છે. હાલ કોઇ ચૂંટણી નથી તેથી સરકાર પેટ્રોલિયમ પેદાશોના ભાવ ઘટાડવાના મૂડમાં નથી પરંતુ વર્ષના અંતે આવતી વિધાનસભાની ચૂંટણી પહેલાં કેન્દ્રને ભાવઘટાડાની ફરજ પડી શકે છે. મોદી સરકારના મંત્રીઓ કહી રહ્યાં છે કે આ પેદાશોને જીએસટી હેઠળ લાવવામાં આવે તો પેટ્રોલ અને ડીઝલ સસ્તા મળશે. હાલ આ બન્ને ફ્યુઅલ પર 55 ટકાથી વધારે ટેક્સ છે જે જીએસટી હેઠળ આવતાં જ 28 ટકા થઇ જશે. એટલે કે હાલના ભાવમાં 50 ટકાનો ઘટાડો થઇ શકે છે. કેન્દ્રના નાણામંત્રાલયને આ બાબત પોસાય તેવી નથી, કેમ કે સરકારી તિજોરી પર બોજ પડે છે. અરૂણ જેટલીએ કહ્યું હતું કે કેન્દ્ર જો માત્ર એક રૂપિયો એક્સાઇઝ ઘટાડે તો તિજોરીને 13000 કરોડ રૂપિયાનું નુકશાન થાય છે. ગુજરાત સરકાર વર્ષે પેટ્રોલ અને ડીઝલના વેટ પેટે 7000 કરોડ રૂપિયા કમાય છે તેથી રાજ્ય પણ વેટ ઘટાડવા તૈયાર નથી.